Italiano: # Antologia della letteratura ligure

Il Consiglio mette a disposizione degli utenti un’antologia della letteratura in lingua ligure, realizzata da Alessandro Guasoni su nostra commissione.

Il lettore potrà farsi un’idea della progressiva evoluzione della letteratura genovese e ligure nel corso dei secoli, sia dal punto di vista linguistico, sia da quello dei contenuti: dalla poesia epico-civile dell’Anonimo o di Foglietta, all’ispirazione barocca e gongorista di Cavalli, dalla poesia comica di Piaggio, alla lirica di stampo paesaggistico-intimista di Firpo, tutte le tendenze sono presentate, definendo l’immagine di una letteratura complessa e ancora oggi di piacevole lettura.

L’opera è distribuita con la licenza libera CC BY-ND 4.0. Gli estratti sono di proprietà dei rispettivi autori e sono pubblicati a scopo didattico e di critica letteraria, senza fini di lucro.

# XII–XIII secolo

Nei secoli dodicesimo e tredicesimo gli scritti letterari, così come quelli d’uso ufficiale, a Genova e in Liguria sono ancora tutti in latino, che a quei tempi era la lingua delle persone colte. In latino sono gli _Annali_ del Caffaro, con il resoconto di come fu sventata la minaccia di Federico Barbarossa; è in latino la _Chronica civitatis ianuensis_ di Iacopo da Varagine, che ci riporta alle vittorie della Meloria (1284) contro i Pisani e de laiazzo (1294), contro i Veneziani; e così dello stesso Iacopo, la _Legenda aurea_, con le sue vite di santi, spesso meravigliose e folte di prodigi. Sono importanti, poi, i poeti d’espressione provenzale: come in altri luoghi d’Italia, la seconda lingua di cultura dopo il latino, a Genova è quella dei trovatori; tra i quali ricordiamo, poiché nati a Genova, Lanfranco Cigala, Bonifacio Calvo, Luchetto Gattilusio; e verso la fine del secolo XII è proprio un provenzale, Raimbaut de Vaqueiras, ad usare per primo il genovese in un contesto letterario – ma per scherzo – nel suo _Contrasto con la donna genovese_. Del 1259 è la prima iscrizione in genovese su di una pietra tombale, mentre è da far risalire al 1269 un _Canto di Crociata_, che è la prima testimonianza di un uso letterario autonomo. Il volgare genovese si afferma pienamente solo con l’opera dell’Anonimo genovese, vissuto tra la fine del XIII e l’inizio di quello seguente, il primo dei nostri poeti, animato da una grande passione politica e civile, oltre che religiosa.

# XIV–XV secolo

Nei secoli quattordicesimo e quindicesimo, sebbene siano tempi di lotte intestine e di soggezione alle dominazioni straniere, alla Francia o a Milano, il genovese è sempre più usato nelle scritture private e nei documenti ufficiali, mentre cresce e si diffonde anche una produzione di testi a tema religioso, per lo più tradotti dal francese, o dal latino per tramire del francese, come le _Questioim de Boecio_, che sono una versione genovese del _De consolatione philosophiae_, dalla traduzione francese di Jean de Meung. Poeta dei primmi del Quattrocento, conosciuto per una sola poesia, Andrea De Franchi Bulgaro testimonia che l’espressione in versi non si è estinta del tutto in quell’epoca, sebbene non ce ne sia stata tramandata memoria. Si diffonde anche una produzione laudistica, basata su modelli centro-italiani, a volte con qualche caratteristica autonoma e annoveriamo in questa letteratura morale-didascalica il _Tratao de li VII pecai mortali_ di Gerolamo da Bavari; fra questi scritti agiografici ricordiamo anche quelli di Luca Paterio, e altri anonimi come l’autore dell’_Istoria de lo complimento de lo mondo_ e _Croniche e overe de papi e imperaoi_, dove tra l’altro troviamo le storie del mago Merlino e di Re Artù, adattamento dalla «materia di Bretagna» e la vita di Carlo Magno, ciò che è arrivato fra noi del «ciclo carolingio». Tra le vite dei santi spiccano i _Miraculi de la biâ vergem sancta Maria_, dove l’autore anonimo inserisce digressioni narrative che sfociano a volte nel racconto del mistero e dell’orrore. Degno di nota il _De Barllam et Jossaffà_, versione cristianizzata della vita del Buddha e tra gli altri trattati agiografici e morali si rammenta _Lo libero de frai Gillio_, traduzione dei _Dicta Beati Aegidii_, attribuito ad un compagno di S. Francesco e la _Via de lo Paraiso_ con i consigli alle donne per essere delle brave mogli. Appare il primo autore savonese di cui si abbia notizia: Alerame Traversagni, con la sua volgarizzazione della _Legenda de Sancta Elizabeth_ del 1455. In genovese è la lettera e relazione di Biagio Assereto sulla battaglia di Ponza (1435), quando Genova era sottoposta alla signoria milanese. Nella seconda metà del ’400 gli scritti genovesi mostrano una progressiva decadenza della lingua, gradualmente insidiata dai progressi di un italiano locale, sempre più toscanizzante, a causa della sempre maggiore fama della letteratura italiana. Nel 1473 fa la sua apparizione il primo calendario in genovese, intitolato _La raxone de la Pasca_, che è altresì il primo testo a stampa pubblicato in Liguria.
# XVI secolo

Il sedicesimo secolo è quello dominato politicamente dalla figura di Andrea Doria, e letterariamente dalla «riforma» del Foglietta, contro la toscanizzazione ormai prevalente, che si può osservare in varie canzoni a sostegno ora di una signoria, ora di un’altra, mentre la Liguria passa di mano da una potenza all’altra, con conseguenti rivolte, massacri e invasioni, come nella _Opera e lamento de Zena che tracta de la guerra et del saccho dato per gli Spagnoli_ (1522). Dal rimescolo di carte uscirà vincente il Doria, con la sua astuta tattica di alleanze e la sua riforma dello Stato, mentre in letteratura il Foglietta restaura una lingua moderatamente arcaizzante, che vuole restituire al genovese una sua relativa autonomia ed assume perciò una valenza politica. I poeti in genovese del Cinquecento degni di nota ci sono stati tramandati per mezzo della raccolta _Rime diverse in lingua genovese_, più volte ristampata, nel corso del secolo, e dopo il Foglietta, poeta sia lirico sia d’ispirazione sociale e politica, vengono Barnaba Cigala Casero, Benedetto Schenone e un poeta d’identità incerta, tutti in varia misura petrarchisti, ma il Cigala fu anche l’iniziatore dell’usanza degli encomi in versi per l’elezione dei Dogi. Si rammentano anche Vincenzo Dartona, traduttore del primo canto dell’_Orlando Furioso_ e Bernardo Castelletto. In fatto di prosa, di fronte all’avanzata del Toscano, continuano certi usi ufficiali, come i discorsi del Doge Matteo Senarega, in occasione della fine del suo mandato e per salutare il principe Gio. Andrea Doria, al suo ritorno con la flotta (1575).

# XVII secolo

Quello che è stato chiamato «siglo de los genoveses» a causa delle enormi ricchezze accumulate dalle famiglie patrizie e delle splendore dei palazzi, vede nella letteratura ligure il trionfo del barocco e del concettismo; i nomi da ricordare sono Giuliano Rossi, Pantaleo Grimaldi Murassana, Gio. Francesco Baffico, Fulgenzio Baldani, Pier Giuseppe Giustiniani e altri, ma soprattutto Gian Giacomo Cavalli, che acclimatò in Liguria le contemporanee esperienze europee del _culteranesimo_, con un padrino d’eccezione nelle alte sfere della letteratura italiana, il savonese Gabriello Chiabrera. Il teatro conosce nella Genova del Seicento un grande sviluppo; dall’incontro del mondo della Commedia dell’Arte con quello del teatro accademico nascono dei copioni in genovese, o con parti in genovese, e si parla perciò di commedie plurilingui. La difficoltà di comprensione e la scarsa popolarità del tipo ligure rendevano però necessario tradurre le parti in genovese, o sopprimerle, quando gli attori lavoravano fuori dalla Liguria. Tra questi autori di teatro, ricordiamo Anton Giulio Brignole Sale, Francesco Maria Marini, Giovanni Andrea Spinola, Pier Giovanni Capriata, Giovanni Agostino Pollinari. Nella seconda metà del secolo inizia una lenta decadenza politico/economica; tra complotti piemontesi per impadronirsi della Repubblica, l’accresciuta influenza della Francia ed altri fattori, dell’indipendenza e della cultura genovesi resta sempre meno; l’opera di Carlo Andrea Castagnola, in cui si tratta del bombardamento di Genova da parte della flotta francese e dell’orgoglioso stoicismo della città nel subirlo, costituisce una momentanea ripresa di temi patriottici e civili. In Riviera appaiono i primi poeti in ligure, benché con intenti solamente burleschi, Stefano Rossi di Taggia e Paolo Agostino Orengo di Ventimiglia.

# XVIII secolo

Ai fatti del 1746 segue una forte ripresa della poesia civile e patriottica, con una buona parte dell’opera di Stefano De Franchi che è dedicata alla sollevazione contro gli austriaci e al gesto di Balilla; altri autori degni di nota che hanno trattato l’argomento furono i verseggiatori anonimi del _Trionfo dro popolo zeneise_ e della _Libeaçion de Zena_; e soprattutto Gaetano Gallino, con la sua _Cadeña Zeneise_. Nel frattempo, fin da inizio secolo, avevano iniziato a fare la loro comparsa nelle Riviere e nell’entroterra alcuni poeti che si esprimono nelle parlate locali, come Luca Maria Capponi di Triora, Gian Lorenzo Federico Gavotti del Sassello, Luciano Rossi di Campoligure. Il settecento è anche il secolo della traduzione in genovese della Gerusalemme _Liberata del Tasso_, un’operazione condotta a termine da un pool di letterati, diretti dal De Franchi. Altri poeti degni di nota, dopo il De Franchi, sono Ambrogio Conti ed altri anonimi, raccolti in un manoscritto conservato nella biblioteca della Società Economica di Chiavari, il _Canto Unico_, oppure in fogli volanti che frequentemente celebrano fatti di cronaca, come le vittorie della marineria ligure, sul tipo della poesia di Toralbo Armonico sul capitano Maglione. Con l’arrivo di Napoleone e la fine della Repubblica Oligarchica, appaiono dei poeti popolari, o presunti tali, che, sotto pseudonimi, cantano le lodi del nuovo corso politico; Ricordiamo il «Cittadino Piceda» e «Baciccia Degradao», un Antonio Durazzo immagina un Dialogo tra due patrizi, imprigionati provvisoriamente nella Sala del Minor consiglio, i quali ancora non riescono a rendersi conto che il loro potere è finito. Il poeta Antonio Pescetto, invece, genovese ma vissuto a Savona, dopo aver cantato la nobiltà cittadina, si dedicherà, dopo la Rivoluzione, a celebrare la Repubblica Democratica e le feste patriottiche, salvo poi, con l’annessione al Piemonte, cantare le lodi del Governatore savoiardo.

# XIX secolo

È il secolo dell’annessione al Piemonte, dopo il Congresso di Vienna (1815), non troppo gradita ai Liguri, e poi del Risorgimento italiano; inizia con l’opera di Martino Piaggio, il celebre autore del _Lunario del Signor Regina_, moderato e prudentissimo cantore della borghesia, che non manca però di un poco di satira sociale e di una ingenua fiducia nel progresso. Perduta l’autonomia politica, la letteratura genovese decade a poco a poco verso il folclorismo, la poesia comica, un populismo di maniera, con momentanei ritorni verso la tradizione seria. Nel 1835, ignoti nemici dell’assolutismo monarchico, recuperano una parodia teatrale dal Metastasio, _Achille in Sciro_, già rappresentata alla fine del secolo precedente contro l’oligarchia, e opportunamente attualizzata. Tra gli autori di lunari, da ricordare Stefano Parodi, ancor più reazionario del Piaggio; mentre tra i continuatori dell’almanacco reginiano, ma di idee liberali, c’è Giovanni Casaccia, compilatore altresì di un famoso vocabolario genovese-italiano; Luigi Doria, Luigi Domenico Farina, Giambattista Vigo, Andrea Pollano. Un altro autore di almanacchi degno di nota è il prete liberale Luigi Pedevilla, che molti anni porta avanti il _Lunäio do Sciô Tocca_. Tra gli autori di teatro si ricordano Federico Alizeri e Luigi Persoglio. Anche Savona conosce il fenomeno della pubblicistica lunaristica con O Canocciale de Savoña e O microscopio e telescopio: tra i suoi poeti: Francesco Rocchino, Francesco Pizzorno, Andrea Rocca, Agostino Bruno, Filippo Noberasco padre e figlio, Francesco Marengo. Tra gli autori di stampo risorgimentale, ricordiamo poi a Genova Luigi Stallo, che nel 1853 scrive una _Vixon d’un emigrou italian_, ardente di spirito patriottico e mazziniano; tra i poeti comici che si ritrovano sulle colonne della rivista «O Successo», invece, ricordiamo Pietro Galliano e Aurelio Capponi. Nella seconda metà del secolo, si sviluppa anche una vasta produzione di prosa giornalistica, e su periodici come «O Balilla» e «O Stafî» trovano spazio inchieste e resoconti, romanzi storici come altri ispirati all’attualità, opere di Edoardo Michele Chiozza e Giuseppe Poggi. Il poeta considerato comunemente il più rappresentativo del secondo Ottocento è però Nicolò Bacigalupo, con cui la letteratura in genovese vira decisamente verso il comico e la parodia, nell’accettazione del suo ruolo subordinato alla letteratura italiana, anche in ambito teatrale: Bacigalupo è infatti l’autore delle prime e più famose commedie di Govi.

# XX secolo

Nel secolo XX si riscontra una produzione di poesia in ligure addirittura esagerata. Nel miscuglio di usanze, persone e mentalità dovuto alle due guerre mondiali, lo sviluppo imprevedibile dei mezzi di comunicazione e di trasporto, l’espansione dei commerci e dell’economia su scala globale, le parlate e le lingue locali come il ligure regrediscono come mai in precedenza, tanto da provocare in molti una sindrome da cultura in pericolo e causare così per reazione una ripresa, sia degli studi filologici sull’argomento, sia della produzione in prosa e in poesia. Tra gli autori novecentisti, ma ancora legati per tanti aspetti all’Ottocento, bisogna ricordare Carlo Malinverni, Federico Gazzo, Alessandro Monti; continua la produzione comica e bozzettistica con Aldo Acquarone, Giambattista Rapallo (Baciccia); in una via di mezzo il tipografo anarchico savonese Giuseppe Cava, i genovesi Ettore Chiappe, Augusto Tessada, Filippo Angelo Castello, Marino Merello, Nora Massa; verso un parziale rinnovamente Italo Mario Angeloni, Francesco Puppo, Alfredo Gismondi, Carlo Domingo Adamoli, Alberto Boccaleone, Pietro Lombardo e G. B. Costa, Luigi Poggi; nel 1930 il giornalista Arturo Salucci pubblica un’antologia tutta di sonetti in genovese, dove si possono trovare tracce della produzione di autori peraltro sconosciuti, a volte interessanti. Autori legati, per un verso o per l’altro, al teatro goviano sono stati Emerico Valentinetti, Ugo Palmerini, Sabatino Lopez; mentre altri vi rimasero estranei, come Emilio Del Maestro, Luigi Anselmi, Oliviero Olivari, Emilio Tixi, Norberto Sopranzi. Diversi autori hanno tentato in genovese la narrazione umoristica dell’impresa di Colombo, seguendo l’esempio del romanesco Pascarella, tipica operazione dialettale, ma con alterni risultati. Un singolare esperimento è quello dell’opera lirica _Scheuggio Campaña_, per i versi di Aldo Martinelli, Emanuele Canesi e Giovanni Monleone. Si ricorda anche l’originale raccolta di poesia a quattro mani _A föa do Bestento_ di Costa e Lombardo. Il poeta più significativo della prima metà del Novecento rimane Edoardo Firpo, benché il suo primato sia a volte messo in discussione. Nel frattempo, la produzione nelle altre parlate liguri ha conosciuto una certa espansione, con le opere di Filippo Rostan, ventemigliese, Luigi Notari, monegasco, Marcel Firpo, mentonasco, Gin De Stefani e Vincenzo Jacono, sanremesi, tutti presentati sulle pagine della rivista neofelibrista «A Barma Grande». Tra gli spezzini bisogna nominare Ubaldo Mazzini, tra i poeti dell’Oltregiogo Ettore Zunino e Angelo Daglio, tra gli alassini Ettore Morteo, a Ovada Colombo Gajone. Nel secondo dopoguerra, a una ripresa di tematiche civili, testimoniata dai libretti relativi al concorso Lauro d’Oro, si aggiunge il movimento di imitatori del Firpo, portati a pensare che l’unico poeta lirico della poesia genovese fosse lui e qualcuno ha avuto anche esiti interessanti, quasi superiori a quelli del maestro, come Sandro Patrone e Vito Elio Petrucci; sulla stessa linea Roberto Della Vedova, Antonio Canepa, Flora Mancini, Luigi Cornetto. Altri poeti lirici, estranei alla linea firpiana, sono stati Guido Nilsen, Silvio Opisso, Rita Cuneo, la savonese Rosita Del Buono, Mario Lertora, Piero Bozzo. Negli anni settanta, con il maggiore interesse a livello nazionale per le letterature in «dialetto», anche in Liguria si può osservare un fiorire di poeti di varia ispirazione, come Giuliano Balestreri, Sergio Sileri, Angelo De Ferrari, Ernesto Pisani, Emma Midolo, Jean Aicardi, Pia Bandini, Giovanni Ghione, Giorgio Grassi, Rodolfo Badarello, Mario Accornero, Armando Giorgi, Luciano Caprile; tra i più significativi nomi, usciti tra gli anni ’60 e ’80, Plinio Guidoni, attivo anche come drammaturgo, e Roberto Giannoni, tutti e due impegnati in una profonda trasformazione della letteratura in genovese e conosciuti a livello nazionale. In fatto di poesia rivierasca, da ricordare Cesare Vivaldi, di Imperia, partito dal neorealismo del secondo dopoguerra per arrivare alla liricità dei tempi odierni; Giuseppe Cassinelli di Dolcedo, Pietro Baccino di Giusvalla, Renzo Villa, Andrea Capano e Dionisio Bono di Ventimiglia, Franco D’Imporzano di Sanremo, Eugenio Giovando, Eugenio Lubrano e Renzo Fregoso de la Spezia, Paolo Bertolani della Serra di Lerici, Livio Gianolla di Arcola, Bruno Rombi di Calasetta, Natalino Trincheri, Carlo Costa di Chiavari, Paulette Cherici Porello di Monaco. Anche la prosa ha conosciuto un certo sviluppo, a partire dai racconti e aneddoti di Guido Pastor di Buggio, fino ai racconti e le fiabe sestresi di Elsa Pastorino Alloisio, agli altri aneddoti a tema quotidiano raccolti da Maria Terrile Vietz. Il teatro ha avuto i suoi autori, rivelati dal premio «Anna Caroli», tra i quali spicca il già nominato Plinio Guidoni, e altri come Enrico Scaravelli, Gianni Poli, Enrico Berio.

# XXI secolo

Il nuovo secolo si è già consumato per un quarto ed è iniziato con la sparizione di alcuni dei nomi più significativi del secolo precedente, come Petrucci, Patrone, Giannoni. Altri autori, che erano emersi poco dopo, hanno portato alle estreme conseguenze le premesse della loro poetica, e sono stati Fiorenzo Toso, Alessandro Guasoni, Daniele D. Caviglia; in questi ultimi anni hanno trovato un loro spazio anche Bruna Pedemonte, Andreina Solari, Danila Olivieri, Anselmo Roveda, Enrica Arvigo, il cantante reggae e «poeta di strada» Marco Carbone, Maria Pia Viale di Vallebona. In questi ultimi tempi sono apparsi anche autori come Vincenzo Bolia, di Albenga, Roberto Benso che scrive nella varietà ligure di Carrosio, Enrico Granara che traduce e diffonde articoli giornalistici sulla storia di Genova e della Liguria, Maurizio Paganelli di Albenga, che scrive però in genovese, Paolo Besagno, già conosciuto come cantautore. La diffusione delle tecniche informatiche ha visto anche la nascita di tentativi ed esperimenti per favorire la conoscenza della lingua ligure sul web, ma la sempre più forte diminuzione della pratica viva della lingua ha condotto a dubbi, discussioni e dispute su questioni di lessico e di grafia, che un tempo non sarebbero state immaginabili, ma che in ogni modo testimoniano la sopravvivenza di un certo interesse da parte del pubblico per queste tematiche. Una ripresa di interesse è testimoniata anche dai tentativi di diffondere una pubblicistica in prosa, come quella della pagina del «Secolo XIX», «Parlo Ciæo» diretta da Andrea Acquarone e quella della sua rivista «O Stafî», che si ispirava ai periodici in genovese del secondo Ottocento.

# Bibliografia essenziale

La prima antologia di poeti liguri è quella stessa che ci ha tramandate le opere degli autori del Cinquecento: Rime diverse in lingua genovese (Bartoli, Pavia, 1583), più volte ristampata fino ai primi del secolo successivo.

Un’altra antologia, più piccola, correda l’edizione 1745 de _A Cittara Zeneise_ del Cavalli (Franchelli, Genova).

Per trovare un’altra antologia della letteratura ligure bisogna arrivare a quella di C. Randaccio, _Dell’idioma e della letteratura genovese_ (Forzani, Roma, 1894).

Subito dopo, viene F. Donaver, _Antologia della poesia dialettale genovese_ (Libreria Editrice Moderna, Genova, 1910).

Nel 1930 esce di A. Salucci, _Çento sunetti zeneixi__ (Libreria Editrice Moderna), un’antologia riservata, come da titolo, al sonetto; lo stesso anno, esce a cura di F. Noberasco e I. Scovazzi, _O Cicciollâ – Antologia dialettale savonese_, (Lodola, Savona).

Tra il 1950 e il 1951 esce una serie di articoli di E. Firpo sul quotidiano L’Unità, poi raccolta in volume con il titolo _La poesia dialettale genovese_ (S. Marco dei Giustiniani, Genova, 1981).

Nel 1960 è la volta di M. Boselli, La poesia ligure dalle origini a Edoardo Firpo (Di Stefano, Genova).

Nel 1963 esce a cura di R. Del Buono Boero, A. Barile e I. Scovazzi, _Priamâ – Antologia della poesia dialettale savonese_ (A Campanassa, Savona).

Tra il 1986 e il 1989 uscirono quattro tomi dell’antologia _Semmo gente de Liguria_, a cura di M. Delpino, (Edizioni Tigullio–Bacherontius, S. Margherita Ligure).

Da lì a poco, esce la completissima _Letteratura genovese e ligure_ di F. Toso (Marietti, Genova, 1989–1991), in sei volumi, e poi ristampata, con modifiche, nel 2000 e nel 2010, per le edizioni Le Mani (Genova–Recco); contemporaneamente, lo stesso autore pubblica una sintesi storica della letteratura in ligure dal titolo Profilo storico della letteratura ligure sul bollettino dell’associazione «A Compagna».

Nel 1997 escono i Saggi sulla letteratura genovese di P. Guidoni, a cura di L. Coveri, F. Toso, R. Trovato (A Compagna, Genova), raccolta di saggi e articoli già pubblicati dall’autore in varie occasioni.

Nel 1999, esce _Emigranti do rie_, un’antologia di poeti in ligure del Novecento, a cura di F. Toso, presso le edizioni «In forma di parola» (Bologna), quale n. II, anno XIX della rivista In forma di parola.

Nel 2019, esce _Poeti in ligure tra Novecento e Duemila_, a cura di A. Guasoni (Edizioni Cofine, Roma).

Nel 2021 esce _Il genovese poetico attraverso i secoli_ di E. Autelli (Lang, Berlino).

Nel 2024 S. Lusito pubblica _Anthologie de la littérature et de l’usage écrit du monégasque_ (EGC Monaco), con una prefazione di S.A.S. il principe Alberto II di Monaco.

Ligure: # Antologia da lettiatua ligure

O Conseggio o mette à dispoxiçion de casañe unn’antologia da lettiatua in lengua ligure, stæta realizzâ da-o Lusciandro Guason pe nòstra commiscion.

Chì o lettô o porrià fâse unn’idea da progresciva evoluçion da lettiatua zeneise e ligure inte l’andâ di secoli, segge da-o ponto de vista lenguistico, segge da quello do contegnuo: da-a poexia epico-çivile de l’Anònimo ò do Foggetta, à l’inspiaçion baròcca e gongorista do Cavallo, da-a poexia còmica do Piaggio, a-a lirica de stampo paisaggistico-intimista do Firpo, tutte e tendense vëgnan presentæ, à definî l’imagine de unna lettiatua complessa e ancon oua piaxeive a-a lettua.

L’euvia a l’é scompartia co-a liçensa libera CC BY-ND 4.0. I estræti son de propietæ di respettivi autoî e son pubricæ con finalitæ didattica e de critica letteräia, sensa fin de guägno.

# Secoli XII–XIII

Di secoli dozzen e trezzen i scriti letteräi, coscì comme quelli d’uso offiçiâ, à Zena e in Liguria en ancon tutti in latin, che à quelli tempi a l’ea a lengua de gente instruie. Son in latin i _Annali_ do Caffaro, co-o reisoconto de comme l’é stæto desventegou a menassa do Freirigo o Barbarossa; a l’é in latin a _Chronica civitatis ianuensis_ do Giacomo da Vaze, ch’a ne reciamma e vittöie da Melöia (1284) contra i Pisen, e de Laiasso (1294), contra i Veneçien; e coscì, do mæximo Giacomo, a _Legenda aurea_, co-e seu vitte de santi, de spesso mäveggiose e piñe de gimichie. Son importanti, dapeu, i poeti d’esprescion proensâ: comme da atre bande d’Italia, a segonda lengua de cultua dòppo o latin, a l’é à Zena quella di trovatoî; tra i quæ mensunemmo, in quante nasciui à Zena, Lanfranco Çigaa, Bonifaçio Calvo, Luchetto Gattilusio; e verso a fin do secolo XII o l’é pròpio un proensâ, Raimbaut de Vaqueiras, à deuviâ pe-o primmo o zeneise inte un contesto letteräio – ma pe treppo – into seu _Contrasto co-a dònna zeneise_. Do 1259 a l’é a primma inscriçion in zeneise in sce unna pria tombâ, tanto che da fâ remontâ a-o 1269 gh’é un _Canto de Croxâ_, ch’o l’é a primma testimoniansa de un deuvio letteräio autònomo. O vorgâ zeneise o s’afferma pinnamente solo con l’euvia de l’Anònimo zeneise, visciuo tra a fin do secolo XIII e i primmi de quello apreuvo, o primmo di nòstri poeti, animou da unna grande pascion politica e çivile, in ciù che religiosa.

# Secoli XIV–XV

Di secoli quattorzen e chinzen, sciben che son tempi de lòtte intestiñe e de soggeçion a-e dominaçioin estranxee, a-a Fransa ò à Milan, se deuvia sempre de ciù o zeneise inte de scrittue privæ e inti documenti offiçiæ, tanto che cresce e se diffonde ascì unna produçion de testi à tema religioso, pe-o ciù traduçioin da-o franseise, ò da-o latin pe-o tramite do franseise, comme e _Questioim de Boecio_, che son unna verscion zeneise do _De consolatione philosophiae_, traverso a traduçion franseise do Jean de Meung. Poeta di primmi do Quattroçento, conosciuo pe unna sola poexia, o l’é o Andria De Franchi Burgao, ch’o testimònia a continuaçion de l’esprescion poetica, sciben ch’a no se n’é tramandou a memöia. Se diffonde ascì unna produçion laudistica, basâ in sce di modelli çentro-italien, de vòtte con quarche caratteristica autònoma e numiemmo inte sta lettiatua morale-didascalica o _Tratao de li VII pecai mortali_ do Gieumo da Bavai; tra sti scriti agiografichi arregordemmo ascì quelli do Lucco Paterio, e atri anònimi comme quello de l’_Istoria de lo complimento de lo mondo_ e e _Croniche e overe de papi e imperaoi_, donde tra l’atro attrovemmo e istöie do mago Merlin e do Re Artù, adattaçion da-a «mateia de Bretagna», e a vitta de Carlo Magno, quello che l’é arrivou tra niatri do «çiclo carolingio». Tra e vitte de santi spicca i _Miraculi de la biâ vergem sancta Maria_, donde l’autô anònimo o l’inseisce digrescioin narrative che sfoxan de vòtte into racconto do mistëio ò de l’orrô. Degno de nòtta o l’é o _De Barllam et Jossaffà_, verscion crestianizzâ da vitta do Buddha e tra i atri trattæ agiografichi e morali s’arregòrda _Lo libero de frai Gillio_, traduçion di _Dicta Beati Aegidii_, attribuio à un compagno de S. Françesco e a _Via de lo Paraiso_ con i conseggi a-e dònne pe ëse de brave moggê. O comparisce o primmo autô savoneise do quæ s’agge notiçia: o Aleamme Traversagni, co-a seu volgarizzaçion da _Legenda de Sancta Elizabeth_ do 1455. In zeneise a l’é a lettia e relaçion do Giaxo Axiou in sciâ battaggia de Ponsa (1435), quande Zena a l’ea sottopòsta a-a scignoria de Milan. Inta segonda meitæ do ’400 i scriti zeneixi fan vedde un progrescivo descazze da lengua, da maniman inscidiâ da-i progresci de un italian locale, sempre ciù toscanizzante, in caxon da sempre ciù grande nommiansa da lettiatua italiaña. Do 1473 o fa a seu appaiçion o primmo lunäio in zeneise, intitolou _La raxone de la Pasca_, ch’o l’é ascì o primmo testo à stampa stæto pubricou in Liguria.
# Secolo XVI

O secolo sezzen o l’é quello dominou politicamente da-o Andria Döia, e letteraiamente da-a «reforma» do Foggetta, contra a toscanizzaçion omai prevalente, ch’a se peu osservâ inte ben ben de cansoin à sostëgno oua de unna scignoria, oua de unn’atra, tanto che a Liguria a passa de man da unna potensa à l’atra, con conseguenti sollevi, massacri e invaxoin, comme inta _Opera e lamento de Zena che tracta de la guerra et del saccho dato per gli Spagnoli_ (1522). Da-o remescio de carte sciortià vinçente o Döia, co-a seu fucca tattica de allianse e a seu reforma do Stato, tanto che in lettiatua o Foggetta o restöra unna lengua modeatamente arcaizzante, ch’a veu restituî a-o zeneise unna seu relativa autonomia e a l’à donca unna varsciua politica. I poeti in zeneise do Çinqueçento degni de nòtta ne son arrivæ tramite l’accheuggeita _Rime diverse in lingua genovese_, ciù vòtte restampâ, into corso do secolo, e dòppo o Foggetta, poeta segge lirico che d’inspiaçion sociale e politica, vëgne Bernabé Çigaa Casê, Beneito Schenon e un poeta d’identitæ inçerta, tutti in varia mesua petrarchisti, ma o Çigaa o l’é stæto ascì l’iniçiatô de l’usansa di encòmi in versci pe l’eleçion di Duxi. S’arregòrda ascì o Viçenso Dartoña, traduttô do primmo canto de l’_Orlando Furioso_ e o Bernardo Castelletto. In ponto preusa, pe contra l’avansâ do toscan, continuan çerti uxi offiçiæ, comme i descorsci do Duxe Mattê Senarega, in occaxon da fin do seu mandou e pe saluâ o prinçipe Gio. Andria Döia, a-o seu retorno con l’armâ (1575).

# Secolo XVII

Quello ch’o l’é stæto ciammou «siglo de los genoveses» in caxon de enòrme ricchesse ammuggiæ da-e famigge patriçie e do sprandô di palaçi, o vedde inta lettiatua ligure o trionfo do baròcco e do conçettiximo; i nommi da mensunâ son o Giulian Rosso, o Pantaleo Grimado Moassaña, o Gio. Françesco Baffico, o Fulgensio Baldani, o Peo Giöxeppe Giustinian e atri, ma avanti de tutti o Gian Giacomo Cavallo, ch’o l’à portou in Liguria e contemporanee esperiense europee do _culteraneximo_, con un poin d’ecceçion inte erte sfere da lettiatua italiaña, o savoneise Gabriê Ciabrea. O tiatro o conosce inta Zena do Seiçento un gran desviluppo; da l’incontro do mondo da Comedia de l’Arte con quello do tiatro academico nasce di copioin in zeneise ò con de parte in zeneise, e se parla donca de comedie plurilengue. A difficortæ de comprenscion e a scarsa popolaritæ do tipo ligure rendeivan però neçessäio tradue e parte in zeneise, ò sopprimmile, quande i attoî travaggiavan feua da Liguria. Tra sti autoî de tiatro, arregordemmo Anton Giulio Brignoe Sâ, Françesco Maria Marin, Zane Andria Spinoa, Peo Zane Craviâ, Zane Agostin Pollinâ. Inta segonda meitæ do secolo o comensa un lento descazze politico e econòmico; tra gazibbe piemonteixi pe impadronîse da Repubrica, a cresciua influensa da Fransa e atri fattoî, de l’independensa e da cultua de Zena arresta ciù pöco; l’euvia do Carlo Andria Castagneua, donde se træta do bombezzo de Zena da parte de l’armâ de Fransa e de l’orgoggioso stoiçiximo da çittæ into patîlo, a constituisce un momentanio repiggio de temmi patriòttichi e çivili. Inta rivea de Ponente ven feua i primmi poeti in ligure, sciben con intenti solo che burleschi, o Steva Rosso de Taggia e o Poulo Agostin Orengo de Ventemiggia.

# Secolo XVIII

Aa-i fæti do 1746 vëgne apreuvo un fòrte repiggio da poexia çivile e patriòttica, con unna boña partia de l’euvia do Steva De Franchi ch’a l’é dedicâ a-a sollevaçion contra i austriachi e à l’atto do Balilla; atri autoî degni de nòtta, ch’an trattou l’argomento, en stæti i versezzatoî anònimi do _Trionfo dro pòpolo zeneise_ e da _Libeaçion de Zena_ e soviatutto o Gaitan Gallin, coa-a seu _Cadeña Zeneise_. Into mentre, fin da-i primmi do secolo l’ea comensou à vegnî feua inte Rivee e inte l’entrotæra di poeti che se esprimman inte parlæ locale, comme o Lucco Maria Cappon de Trieua, o Zane Loenso Freirigo Gavòtti do Sascê, o Luçian Rosso de Campo Ligure. O Setteçento o l’é ascì o secolo da traduçion in zeneise da _Gerusalemme Deliverâ_ do Tasso, unn’operaçion portâ à termine da unna squaddra de letteræ, diretti da-o De Franchi. Atri poeti degni de nòtta, dòppo o De Franchi, son Ambreuxo Conti, e di atri anònimi, accuggeiti inte un manoscrito conservou inta biblioteca da Societæ Econòmica de Ciavai, o _Canto Unico_, ò se donca inte di feuggi volanti che voentea çelebran fæti de crònaca comme e vittöie da mainaia ligure, à uso da poexia do Toralbo Armònico in sciô Capitan Maglion. Con l’arrivo de Napolion e a fin da Repubrica Oligarchica, sciòrte à mezo di poeti popolari, ò presunti tæ, che, sotta di nomiagi, cantan e loude do neuvo corso; arregordemmo o «Cittadino Piceda» e o «Baciccia Degradao»; un Antònio Duasso o l’imagina un Dialogo tra doî patriçi, ch’en stæti imprexonæ provvisoiamente inta Salla do Conseggetto, e ancon no arriëscian à rendise conto che o seu dominio o l’é finio. O poeta Antònio Pescetto, in cangio, zeneise ma visciuo à Saña, dòppo avei cantou a nobilitæ çittadiña, o se dedichiâ dòppo a Revoluçion à çelebrâ a Repubrica Democratica e e feste patriòttiche, sarvo dapeu, con l’annescion a-o Piemonte, cantâ e laode do Goernou savoiardo.

# Secolo XIX

O l’é o secolo de l’annescion a-o Piemonte, apreuvo o Congresso de Vienna (1815), no guæi gradia a-i Liguri, e dapeu do Risorgimento Italian; o comensa con l’euvia do Martin Piaggio, o çelebrou autô do _Lunäio do Sciô Regiña_, moderou e prudentiscimo cantô da borghexia, ch’o no manca però de un pittin de satira soçiale e de unna bonellaña confiansa into progresso. Stæta perdua l’autonomia politica, a lettiatua zeneise a descazze da maniman verso o folcloriximo, a poexia còmica, un populiximo de mainea, con di momentanii repiggi verso a tradiçion seria. Do 1835, di desconosciui nemixi de l’assolutiximo monarchico, tian à mezo unna parodia tiatrale da-o Metastasio, _Achille in Sciro_, za stæta rappresentâ a-a fin do secolo avanti contra l’oligarchia, e opportuñamente attualizzâ. Tra i autoî de lunäi l’é da arregordâ o Steva Parodi, ancon ciù reaçionäio do Piaggio; tanto che tra i continuatoî do lunäio reginian, ma de idee libeale, gh’é o Gioane Casassa, compilatô ascì de un avvoxou vocaboläio zeneise-italian; o Luiggi Doria, o Luiggi Domenego Fæña, o Giambattista Vigo, o Andria Pollano. Un atro autô de lunäi degno de nòtta o l’é o præve libeale Luiggi Pedevilla, che pe ben ben de anni o pòrta avanti o _Lunäio do Sciô Tocca_. Tra i autoî de tiatro s’arregòrda o Federico Alizeri e o Luiggi Perseuggio. Saña ascì a conosce o fenòmeno da pubriçistica lunaistica, tra i seu poeti: Françesco Rocchin, Françesco Pissorno, Andria Rocca, Agostin Brun, Feipo Noberasco poæ e figgio, Françesco Marengo. Tra i autoî de stampo risorgimentale, s’arregòrda o Luiggi Stallo, che do 1853 o scrive unna _Vixon de un emigrou italian_, ardente de sprito patriòttico e mazzinian; tra i poeti còmichi che se retreuvan in scê colònne da revista «O Successo», in cangio, arregordemmo Peo Gallian e Aurelio Cappon. Inta segonda meitæ do secolo, se desviluppa ascì unna vasta produçion in preusa giornalistica, e in sce di periòdichi comme «O Balilla» e «O Stafî» treuva spaçio de indagine e reisoconti, di romansi istòrichi comme di atri ispiæ à l’attualitæ, euvie de Edoardo Michê Ciòssa e Giöxeppe Pòggi. O poeta che pe commun o ven tegnuo pe-o ciù rappresentativo do segondo Euttoçento o l’é però o Niccolò Baçigalô, co-o quæ a lettiatua zeneise a vira deçisamente verso o còmico e a parodia, inte l’açettaçion do seu ròllo subordenou a-a lettiatua italiaña, ascì into campo do tiatro: o Baçigalô o l’é in fæto l’autô de primme e ciù avvoxæ comedie do Govi.

# Secolo XX

Do secolo XX se riscontra unna produçion de poexia in ligure ädreitua exageâ: co-o remescio de usanse, de persoñe e de mentalitæ dovuo a-e doe guære mondiale, o desviluppo imprevedibile di mezi de communicaçion e de traspòrto, l’espanscion di commerçi e de l’economia in sce scaa globale, i parlæ e e lengue locale comme o ligure regrediscian comme mai l’ea stæto avanti, tanto de provocâ à tanti unna scindrome da coltua in peigo e caxonâ coscì pe reaçion un repiggio, segge di studdi filològichi in sce l’argomento, segge da produçion in preusa e in poexia. Tra i autoî neuveçentisti, ma ancon ligæ pe tanti aspeti à l’Euttoçento, beseugna mensunâ Carlo Malinverni, Freirigo Gazzo, Lusciandro Monti; a continua a produçion còmica e bossettistica co-o Aldo Aquaron e Giambattista Rapallo (Baciccia); in sce unna via de mezo o tipògrafo anarchico savoneise Giöxeppe Cava, i zeneixi Ettore Ciappe, Augusto Tessada, Feipo Angeo Castello, Marin Merello, Nora Massa; verso un parçiale reneuvamento Italo Mario Angeloni, Françesco Puppo, Alfredo Gismondi, Carlo Domingo Adamoli, Alberto Boccaleone, Peo Lombardo, G.B. Costa, Luiggi Pòggi; do 1930 o giornalista Arturo Salucci o pubrica unn’antologia tutta de sunetti in zeneise, donde se peu attrovâ trasse da produçion de autoî pe do resto desconosciui, de vòtte interessanti. Autoî ligæ, pe un verso ò pe l’atro, a-o tiatro govian son stæti Emerico Valentinetti, Ugo Palmerini, Sabatino Lopez; tanto che di atri che ghe son arrestæ estranei, comme Emilio Del Maestro, Luiggi Anselmi, Oliviero Olivari, Emilio Tixi, Norberto Sopranzi. Diversci autoî an tentou in zeneise de mette in poexia umoristica l’intrapreisa de Combo, apreuvo à l’exempio do romanesco Pascarella, tipica opeaçion dialettale, ma con resultati alterni. Un scingolare espeimento o l’é quello de l’òpera lirica _Scheuggio Campaña_, pe-i versci de Aldo Martinelli, Manuælo Caneixi e Gioane Monlion. Se regòrda ascì l’originäia cuggeita de poexia à quattro moen _A föa do Bestento_ de Còsta e Lombardo. O poeta ciù scignificativo da primma meitæ do Neuveçento o l’arresta Doardo Firpo, con tutto che a seu primmua a segge de vòtte missa in discuscion. Into mentre, a produçion di atri parlæ liguri a l’à conosciuo unna çerta espanscion, co-e euvie de Feipo Rostan, ventemiglioso, Luì Notari, monegasco, Marçello Firpo, mentonasco, Gin De Stefani e Viçenso Jacono, sanremmaschi, tutti presentæ in scê pagine da revista neofelibrista «A Barma Grande». Tra i spezzin beseugna mensunâ Ubaldo Mazzin, tra i poeti de l’Ôtrazovo Ettore Zunin e Angeo Daggio, tra i arascin Ettore Morteo, à Oâ o Colombo Gajon. Into segondo doppoguæra, à un repiggio de tematiche çivile, testimoniou da-i libbretti relativi a-o concorso «Lauro d’Oro», s’azzonta o movemento de imitatoî do Firpo, portæ à pensâ che l’unico poeta lirico inta poexia zeneise o foïse lê e quarchidun o l’à avuo di exiti interessanti, fiña supeioî à quelli do meistro, comme o Sandro Patron, o Vito Elio Petrucci; in sciâ mæxima linia Roberto Della Vedova, Tonin Canepa, Flora Mancini, Luiggi Cornetto. Atri poeti lirichi, estranei a-a linia firpiaña son stæti Guiddo Nilsen, Scirvio Opisso, Rita Cuneo, Rosita Del Buono, Mario Lertoa, Peo Bozzo. Di anni settanta, co-o maggiô interesse à livello naçionale pe-e lettiatue in «dialetto», in Liguria ascì se peu osservâ un scioî de poeti de varia inspiaçion, comme Giulian Balestrê, Sergio Sileri, Angeo De Ferræ, Ernesto Pisan, Emma Midolo, Jean Aicardi, Pia Bandin, Gioane Ghion, Zòrzo Grasci, Rodorfo Badarello, Mario Accornê, Armando Giorgi, Luçian Cravî; tra i ciù scignificativi nommi, sciortii feua tra i anni ’60 e ’80 o Plinio Guidon, attivo ascì comme dramaturgo, e o Roberto Giannon, tutti doî impegnæ inte unna fonda transformaçion da lettiatua in zeneise e conosciui à livello naçionale. In ponto poexia de Rivee, beseugna mensunâ Cesare Vivado, de Impëia, partio da-o neorealiximo do doppoguæra pe arrivâ a-a liriçitæ de tempi ciù recenti; Giöxeppe Cascinelli de Dôçeo, Peo Baccin de Giusvalla, Renso Villa, Andria Capan e Dionisio Böno, de Ventemiggia, Franco D’Imporsan de Sanremmo, Eugenio Giovando, Eugenio Lubran, Renso Fregoso de Spezza, Poulo Bertolan da Særa de Lerxi, Livio Gianolla de Arcoa, Bruno Rombi de Cädessedda, Natalin Trinchê, Carlo Còsta de Ciavai, Paulette Cherici Porello de Monego. Ascì a preusa a l’à conosciuo un çerto desviluppo, à partî da-i racconti e verboe de Guido Pastor de Buxo, fin a-i racconti e föe sestriñe da Elsa Pastorin Alloisio, a-e atre verboe à tema cotidian stæte cheuggeite da-a Maria Terrile Vietz. O tiatro o l’à avuo i seu autoî, stæti missi in luxe da-o premmio «Anna Caroli», tra i quæ o spicca o za mensunou Guidon, e atri comme Enrico Scaravelli, Gianni Poli, Enrico Berio.

# Secolo XXI

O neuvo secolo o s’é de za consummou pe un quarto e o l’é comensou co-a spaiçion de quarchedun di ciù scignificativi nommi do secolo avanti, comme o Petrucci, o Patron, o Giannon. Atri autoî, ch’ean vegnui feua un pittin apreuvo, an portou a-e estremme conseguense e premisse da seu poetica, stæte pòste o secolo avanti, e son stæti Fiorenso Toso, Lusciandro Guason, Danê D. Caviggia; inte sti urtimi anni an attrovou un seu spaçio Bruña Pedemonte, Andreiña Soâ, Danila Oivê, Ansermo Roveda, Enrica Arvigo, o cantante reggae e «poeta de stradda» Marco Carbon, Maria Pia Viale de Valleboña. Atri autoî son vegnui feua de sti urtimi tempi, comme l’arbenganeise Viçenso Bolia, o Roberto Benso ch’o scrive inta varietæ ligure de Carreuxo, o Rico Granæa, ch’o tradue e o diffonde articoli giornalistichi in sce l’istöia de Zena e da Liguria, o Mauriçio Paganelli, de Arbenga, ma ch’o scrive in zeneise, o Poulo Besagno, za conosciuo comme cantautô. A diffuxon de tecniche informatiche a l’à visto ascì a nascion de tentative e espeimenti pe favoî a conoscensa da lengua ligure in sciô web, ma a de maniman ciù fòrte mermansa da prattica viva da lengua parlâ a l’à portou à creâse de dubianse, discuscioin e rattelle in sce costioin de lescico e de grafia, che unna vòtta no saieivan stæte imaginabile, ma che tutte e mainee testimònian a sorvevivensa de un çerto interesse da parte do pubrico pe-a lengua ligure. Un repiggio de interesse o l’é testimoniou ascì da-e tentative de diffonde unna pubriçistica in preusa, comme quella da pagina do «Secolo XIX», «Parlo Ciæo» diretta da-o Dria Aquaron e quella da seu revista «O Stafî», ch’a se inspiava a-i periòdichi in zeneise do segondo Euttoçento.

# Bibliografia essençiale

A primma antologia de poeti liguri a l’é quella ch’a n’à tramandou e euvie di autoî do Çinqueçento: Rime diverse in lingua genovese, (Bartoli, Pavia, 1583), ciù vòtte restampâ fin a-i primmi do secolo apreuvo.

Unn’atra antologia, ciù picciña, a correda l’ediçion do 1745 de _A Çittara zeneise_ do Cavallo (Franchelli, Zena).

Pe attrovâ unn’atra antologia de lettiatua ligure beseugna arrivâ à quella do C. Randaccio, _Dell’idioma e della letteratura genovese_ (Forzani, Romma, 1894).

Giusto apreuvo vëgne F. Donaver, _Antologia della poesia dialettale genovese_ (Libreria Editrice Moderna, Zena, 1910).

Do 1930 sciòrte: A. Salucci, _Çento sunetti zeneixi_ (Libreria Editrice Moderna), unn’antologia reservâ, comme dixe o titolo, a-o sunetto; do mæximo anno, F. Noberasco, I. Scovazzi: _O Cicciollâ – Antologia dialettale savonese_, (Lodola, Saña).

Tra o 1950 e o 1951 sciòrte unna serie de articoli do E. Firpo in sciô cotidian L’Unità, dapeu stæta accheuggeita in volumme co-o titolo _La poesia dialettale genovese_ (S. Marco dei Giustiniani, Zena, 1981).

Do 1960, a l’é a vòtta de M. Boselli, La poesia ligure dalle origini a Edoardo Firpo, (Di Stefano, Zena).

Do 1963, à cua de R. Del Buono Boero, A. Barile, I. Scovazzi sciòrte _Priamâ – Antologia della poesia dialettale savonese_ (A Campanassa, Saña).

Tra o 1986 e o 1989 l’é sciortio quattro volummi de _Semmo gente de Liguria_, antologia à cua do M. Delpino (Ed. Tigullio–Bacherontius, Santa Margaita).

Da lì un pittin, sciòrte a completiscima _Letteratura genovese e ligure_ do F. Toso, (Marietti, Zena, 1989–91), inte sëi volummi, e dapeu restampâ, con de modifiche, do 2000 e do 2010 pe-e ediçioin Le Mani (Zena–Recco). Into mæximo tempo, o Toso o pubrica unna scintexi istòrica da lettiatua ligure co-o titolo complescivo Profilo storico della letteratura ligure in sciô bollettin de «A Compagna».

Do 1997 sciòrte i Saggi sulla letteratura genovese do P. Guidoni, à cua de L. Coveri, F. Toso, R. Trovato (A Compagna, Zena), cheuggeita de sazzi e articoli za stæti pubricæ da l’autô inte varie occaxoin.

Do 1999, sciòrte _Emigranti do rie_, unn’antologia de poeti in ligure do Neuveçento, à cua do F. Toso, da-e ediçioin «In forma di parola», (Bologna) comme n. II, anno XIX da revista In forma di parola.

Do 2019 sciòrte, do A. Guasoni, _Poesia in ligure tra Novecento e Duemila_ (Edizioni Cofine, Romma).

Do 2021 sciòrte, da E. Autelli, _Il genovese poetico attraverso i secoli_ (Lang, Berlin).

Do 2024 o S. Lusito o pubrica _Anthologie de la littérature et de l’usage écrit du monégasque_ (EGC Monaco, Monego), con unna prefaçion de S.A.S. o prinçipe Alberto II de Monego.